Biblia Mli Saji Gibeonbii ni Le Nii Lɛ - Yehowa Odasefoi a-Wɛb Saiti\nAGBƐNƐ maji ni yɔɔ Kanaan lɛ ateŋ babaoo esaa amɛhe akɛ amɛkɛ Israel baawu ta. Amɛsusuɔ akɛ amɛbaanyɛ amɛye kunim. Shi mɛi ni yɔɔ Gibeon maŋ ni bɛŋkɛ jɛmɛ lɛ mli lɛ susuuu nakai. Amɛheɔ amɛyeɔ akɛ Nyɔŋmɔ miiye kɛmiibua Israelbii lɛ, ni amɛsumɔɔɔ ni amɛkɛ Nyɔŋmɔ awu ta. No hewɔ lɛ ani ole nɔ ni Gibeonbii lɛ fee?\nAmɛkpɛ amɛyiŋ akɛ amɛbaafee amɛhe tamɔ mɛi ni jɛ he ko ni jɛkɛ waa. No hewɔ lɛ hii lɛ ekomɛi wo atadei ni etserɛ waa kɛ tokotai ni amɛ shishi eye. Amɛﬁmɔ jatsui amɛwo kotokui ni etserɛ mli ni amɛkɛtere amɛtejii lɛ, ni amɛkɔlɔ abolooi ni egbĩgbĩi ni efufuui hu. Ni amɛtee Yoshua ŋɔɔ ni amɛyakɛɛ lɛ akɛ: ‘Shɔŋŋ he ko wɔjɛ wɔbaa nɛɛ, ejaakɛ wɔnu Yehowa, nyɛ Nyɔŋmɔ kpeteŋkpele lɛ he. Wɔnu nibii fɛɛ ni efee eha nyɛ yɛ Mizraim lɛ he. No hewɔ lɛ wɔ onukpai lɛ kɛɛ wɔtao niyenii ni wɔfã gbɛ ni wɔbakɛɛ bo akɛ: “Otsuji ji wɔ. Kã wɔ kita akɛ okɛ wɔ wuŋ ta.” Obaana akɛ wɔ atadei lɛ fɛɛ etserɛ yɛ gbɛ kakadaŋŋ lɛ hewɔ, ni wɔ abolooi lɛ fɛɛ efuu ni egbĩ hu.’\nYoshua kɛ hiɛnyiɛlɔi krokomɛi lɛ fɛɛ he Gibeonbii lɛ amɛye. No hewɔ lɛ amɛkã amɛ kita akɛ amɛkɛ amɛ wuŋ ta. Shi gbii etɛ sɛɛ pɛ kɛkɛ ni amɛná amɛle akɛ he ni Gibeonbii lɛ yɔɔ lɛ bɛŋkɛ kpaakpa.\nYoshua bi amɛ akɛ: ‘Mɛni hewɔ nyɛkɛɛ wɔ akɛ nyɛjɛ shɔŋŋ kɛba lɛ?’\nGibeonbii lɛ ha hetoo akɛ: ‘Wɔfee nakai ejaakɛ akɛɛ wɔ akɛ Yehowa nyɛ Nyɔŋmɔ lɛ ewo nyɛ shi akɛ ekɛ Kanaan shikpɔŋ nɛɛ fɛɛ baaha nyɛ. No hewɔ lɛ wɔmiishe gbeyei akɛ nyɛbaagbe wɔ.’ Shi Israelbii lɛ ye amɛshiwoo lɛ nɔ, ni amɛgbeee Gibeonbii lɛ. Shi moŋ, amɛfee amɛ amɛtsuji.\nYerusalem maŋtsɛ lɛ mli fu waa ejaakɛ Gibeonbii lɛ kɛ Israelbii lɛ efee toiŋjɔlɛ kpaŋmɔ. No hewɔ lɛ ekɛɛ maŋtsɛmɛi krokomɛi ejwɛ akɛ: ‘Nyɛbawaa mi ni mikɛ Gibeon awua ta.’ Ni nɛkɛ ji bɔ ni maŋtsɛmɛi enumɔ nɛɛ fee. Ani nilelɔi ji Gibeonbii lɛ akɛni amɛkɛ Israel efee toiŋjɔlɛ kpaŋmɔ lɛ hewɔ, ni no eha maŋtsɛmɛi nɛɛ baa amɛkɛ amɛ abawu ta lɛ? Wɔbaakwɛ.\nYoshua 9:1-27; 10:1-5.\nMɛɛ srɔtofeemɔ yɔɔ Gibeonbii lɛ kɛ maji ni bɛŋkɛ Kanaan lɛ ateŋ?\nTaakɛ atɛŋ yɛ mfoniri lɛ mli lɛ, mɛni Gibeonbii lɛ fee, ni mɛni hewɔ?\nMɛɛ shiwoo Yoshua kɛ Israelbii lɛ kɛha Gibeonbii lɛ, shi gbii etɛ sɛɛ lɛ mɛni amɛna?\nBe mli ni maji krokomɛi lɛ anɔ maŋtsɛmɛi lɛ nu akɛ Gibeonbii lɛ kɛ Israel eyafee toiŋjɔlɛ kpaŋmɔ lɛ, mɛni ba?\nKanemɔ Yoshua 9:1-27.\nAkɛni Yehowa kɛɛ Israel maŋ lɛ akɛ ‘amɛﬁte shikpɔŋ lɛ nɔ bii fɛɛ’ hewɔ lɛ, mɛɛ sui Gibeonbii lɛ ahiɛ ni ekpataaa lɛ maa nɔ mi? (Yosh. 9:22, 24; Mat. 9:13; Bɔf. 10:34, 35; 2 Pet. 3:9)\nAkɛni Yoshua ye kpaŋmɔ ni ekɛ Gibeonbii lɛ fee lɛ nɔ hewɔ lɛ, mɛɛ nɔkwɛmɔnɔ kpakpa efee kɛha Kristofoi ŋmɛnɛ? (Yosh. 9:18, 19; Mat. 5:37; Efe. 4:25)\nKanemɔ Yoshua 10:1-5.\nMɛɛ gbɛ nɔ asafo babaoo lɛ tsɔɔ amɛkaseɔ Gibeonbii lɛ ŋmɛnɛ, ni mɛni no haa afeɔ amɛ? (Yosh. 10:4; Zak. 8:23; Mat. 25:35-40; Kpoj. 12:17)\nKɛmaje Mɔ Ko Kɛmaje Mɔ Ko Biblia Mli Sane 48: Gibeonbii ni Le Nii Lɛ